Eile sai Harjumaal lahtiselt jalutavate koerte tõttu surma tiine metskits, kirjutas Jäägriabi OÜ oma Facebooki lehel.
Eile sai Jõelähtme vallas Manniva külas hooletu koeraomaniku süü tõttu surma tiine metskits, kes oleks maikuu jooksul sünnitanud kaks kitsetalle.
Kits oli kahe koera eest põgenedes õnnetult peaga vastu ehitustara jooksud. Ta jäi sinna kinni ning rabeles surmahirmus seni, kuni looma kaelalüli murdus. "Kohale jõudes veel kits elas, kuid 15 minuti pärast lõpes võitlus elu ja surma peale," kirjutab Jäägriabi OÜ oma Facebooki lehel. Kahe koera käpajäljed olid lume peal näha. Kohale saabunud loomapäästjatel ei õnnestunud kahjuks päästa ei kitseema ega tema üsas olnud tallesid.
Siinkohal ei saa süüdistada loomi, kes instinkti ajendil tegutsevad. Kuna koeraomanik on koera tegude eest vastutav, jääb see õnnetu juhtum ja kolme kitse surm tema hingele.